କାମ କରିବାକୁ ଆନ୍ଧ୍ର ଯାଇ ଯୁବକ ନିଖୋଜ\t January 16th, 19:41 PM January 16th, 19:41 PM\nଗଞ୍ଜାମ,୧୬।୧(ଡି.ଏନ.ଏ.)-ଗଞ୍ଜାମ ଥାନା ପୁରୁଣାବନ୍ଧ ଗ୍ରାମର ଜଣେ ଯୁବକ କାମ କରିବାକୁ ଆନ୍ଧ୍ରପ୍ରଦେଶ ଯାଇ ନିଖୋଜ ହୋଇଛନ୍ତି। ସେ ହେଲେ ଏସ. କାଶୀନାଥ ରେଡ୍ଡୀ। ଏ ନେଇ କାଶୀନାଥଙ୍କ ପୁଅ ଗୋପାଳ ବୁଧବାର ଗଞ୍ଜାମ ଥାନାରେ ଏତଲା ଦେଇଛନ୍ତି। ପୋଲିସ ଏକ ମାମଲା ରୁଜୁ କରି ତଦନ୍ତ ଆରମ୍ଭ କରିଛି। କାଶୀନାଥଙ୍କ ସହ ମିଶି କାମ କରିବାକୁ ଆନ୍ଧ୍ର ଯାଇଥିବା ଜଣେ ଯୁବକଙ୍କୁ ପୋଲିସ ସନ୍ଦେହରେ ଅଟକ ରଖି ପଚରାଉଚରା କରୁଛି । ଏତଲା ଅନୁଯାୟୀ କିଛିମାସ ହେବ କାଶୀନାଥ ଏବଂ ତାଙ୍କ ଗ୍ରାମର ଅନ୍ୟ ଜଣେ ଯୁବକ ଆନ୍ଧ୍ରର ଏକ କାରଖାନାରେ କାମ କରିବାକୁ ଯାଇଥିଲେ। ଗତ ୧୩ ତାରିଖରେ ଉଭୟେ ଗାଁକୁ ଆସିବା ପାଇଁ ବାହାରିଥିଲେ। ଉକ୍ତ ଦିନ ରାଜମନ୍ଦିର ଷ୍ଟେଶନରୁ ସେମାନେ ଟ୍ରେନରେ ଚଢ଼ିଥିଲେ। ଯୁବକ ଜଣକ ସନ୍ଧ୍ୟାରେ ଘରେ ପହଞ୍ଚିଥିଲେ। ରାତି ପ୍ରାୟ ୮ଟାରେ ସେ କାଶୀନାଥଙ୍କ ଘରକୁ ଯାଇ ଗୋପାଳଙ୍କୁ ତୁମ ବାପା ଆଉ ନାହାନ୍ତି ବୋଲି କହିଥିଲେ। ତେବେ ତାଙ୍କ ମୁହଁରେ ମାଡ଼ ଦାଗ ଦେଖି କାଶୀନାଥଙ୍କ ପରିବାର ଲୋକେ କ'ଣ ହୋଇଛି ପଚାରିବାରୁ ଯୁବକ ଜଣକ କିଛି କହି ନ ଥିଲେ। ତେଣୁ ପରିବାର ଲୋକେ ସନ୍ଦେହଘେରରେ ରହିଛନ୍ତି। ୧୪ ତାରିଖରେ ପରିବାର ଲୋକେ ବିଶାଖାପାଟନା ଷ୍ଟେଶନ ଯାଇ ଚାରିଆଡ଼େ ଖୋଜାଖୋଜି କରିବା ସହ ଜିଆରପି ପୋଲିସକୁ ଲିଖିତ ଅଭିଯୋଗ କରିଛନ୍ତି। ଅନ୍ୟପକ୍ଷରେ ଘଟଣାର ତଦନ୍ତ ଚାଲିଥିବା ଗଞ୍ଜାମ ଥାନାଧିକାରୀ ଅନିଲ କୁମାର ମାହାନ୍ତି କହିଛନ୍ତି।
